CELEX: 32016H0311(01)
Language: el
Date: 2016-03-08 00:00:00
Title: Σύσταση του Συμβουλίου, της 8ης Μαρτίου 2016, σχετικά με την οικονομική πολιτική της ζώνης του ευρώ

11.3.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 96/1
            
         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 8ης Μαρτίου 2016
   σχετικά με την οικονομική πολιτική της ζώνης του ευρώ
   (2016/C 96/01)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 136, σε συνδυασμό με το άρθρο 121 παράγραφος 2,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών (1), και ιδίως το άρθρο 5 παράγραφος 2,
   Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (2), και ιδίως το άρθρο 6 παράγραφος 1,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της Οικονομικής και Δημοσιονομικής Επιτροπής,
   Έχοντας υπόψη τη γνώμη της Επιτροπής Οικονομικής Πολιτικής,
   Εκτιμώντας τα ακόλουθα:
   
               (1)
            
            
               Σύμφωνα με τις φθινοπωρινές οικονομικές προβλέψεις της Επιτροπής για το 2015, η οικονομική ανάκαμψη συνεχίζεται με μέτριους ρυθμούς στη ζώνη του ευρώ. Η διατήρηση και η ενίσχυση της οικονομικής ανάπτυξης στη ζώνη του ευρώ απαιτεί συνεχείς προσπάθειες πολιτικής για τη στήριξη μιας ισορροπημένης προσαρμογής στον ιδιωτικό και τον δημόσιο τομέα, τη βελτίωση της ικανότητας προσαρμογής και την αύξηση της ανταγωνιστικότητας και του αναπτυξιακού δυναμικού της οικονομίας μεσοπρόθεσμα έως μακροπρόθεσμα. Ο ρυθμός ανάπτυξης παρεμποδίζεται από τις συνέπειες της πρόσφατης οικονομικής και χρηματοπιστωτικής κρίσης, συμπεριλαμβανομένων της εν εξελίξει εξωτερικής επανεξισορρόπησης, των υψηλών επιπέδων δημοσίου και ιδιωτικού χρέους, της υψηλής ανεργίας καθώς και των επίμονων διαρθρωτικών δυσκαμψιών στις εθνικές αγορές εργασίας και προϊόντων. Οι επενδύσεις παραμένουν σε χαμηλά επίπεδα λόγω αυτών των παραγόντων όσο και άλλων εμποδίων, όπως το μη ευνοϊκό επιχειρηματικό περιβάλλον, η αναποτελεσματικότητα της δημόσιας διοίκησης και οι φραγμοί στην πρόσβαση σε χρηματοδότηση.
            
         
               (2)
            
            
               Η εφαρμογή φιλόδοξων διαρθρωτικών μεταρρυθμίσεων που αυξάνουν την παραγωγικότητα και τονώνουν το αναπτυξιακό δυναμικό πρέπει να ενισχυθεί, σε συμφωνία με τις προτεραιότητες πολιτικής που καθορίζονται στην Ετήσια Επισκόπηση της Ανάπτυξης της Επιτροπής για το 2016 για όλα τα κράτη μέλη. Όταν οι διαρθρωτικές μεταρρυθμίσεις υλοποιούνται από κοινού σε όλα τα κράτη μέλη, αποφέρουν οφέλη στη ζώνη του ευρώ συνολικά, λόγω των θετικών δευτερογενών αποτελεσμάτων που προκύπτουν, ιδίως μέσω των εμπορικών και χρηματοπιστωτικών διαύλων. Παρότι σημειώθηκε κάποια πρόοδος στις μεταρρυθμίσεις με στόχο την ενίσχυση της ανθεκτικότητας των αγορών εργασίας, εξακολουθούν να υπάρχουν μεγάλες διαφορές στη ζώνη του ευρώ, ιδίως όσον αφορά τα ποσοστά μακροχρόνιας και νεανικής ανεργίας. Τα κράτη μέλη που, ήδη πριν από την κρίση, προχώρησαν σε ολοκληρωμένες μεταρρυθμίσεις στην αγορά εργασίας και στα συστήματα κοινωνικής ασφάλισης κατόρθωσαν να στηρίξουν περισσότερο την απασχόληση και να διατηρήσουν δίκαιες συνθήκες κατά τη διάρκεια της οικονομικής ύφεσης. Στις μεταρρυθμίσεις αυτές περιλαμβάνονται οι ευέλικτες και αξιόπιστες συμβατικές ρυθμίσεις, οι ολοκληρωμένες στρατηγικές διά βίου μάθησης, οι αποτελεσματικές και δραστήριες πολιτικές για την αγορά εργασίας καθώς και κατάλληλα και βιώσιμα συστήματα κοινωνικής ασφάλισης. Επίσης, η μείωση της φορολογικής επιβάρυνσης της εργασίας, ειδικότερα για τα χαμηλά εισοδήματα, και η διασφάλιση δίκαιων φορολογικών συστημάτων, μπορούν να οδηγήσουν σε ακόμη καλύτερα αποτελέσματα.
            
         
               (3)
            
            
               Ο κατάλληλος σχεδιασμός και η ταχεία εφαρμογή των μεταρρυθμίσεων μπορούν να βοηθήσουν στην αντιμετώπιση των υφιστάμενων ανισορροπιών στη ζώνη του ευρώ και στην πρόληψη δημιουργίας νέων. Οι θεματικές συζητήσεις της Ευρωομάδας, με την ακριβέστερη εστίαση στη συγκριτική ανάλυση, την εφαρμογή βέλτιστων πρακτικών και την πίεση μεταξύ εταίρων, μπορούν να συμβάλουν στην προώθηση μιας σύγκλισης προς τις καλύτερες δυνατές επιδόσεις. Κατά συνέπεια, η Ευρωομάδα θα πρέπει να αυξήσει περαιτέρω τις θεματικές συζητήσεις για τις μεταρρυθμίσεις σε τομείς ουσιώδους σημασίας για τη λειτουργία της Οικονομικής Νομισματικής Ένωσης (ΟΝΕ) και να παρακολουθεί τακτικά τόσο την εφαρμογή των μεταρρυθμίσεων από τα κράτη μέλη της ζώνης του ευρώ όσο και την πρόοδο που συντελείται όσον αφορά τη διόρθωση των ανισορροπιών στο πλαίσιο της διαδικασίας μακροοικονομικών ανισορροπιών.
            
         
               (4)
            
            
               Οι δημοσιονομικές πολιτικές αποτελούν ζωτικό στοιχείο κοινού συμφέροντος στην ΟΝΕ. Οι υπεύθυνες εθνικές δημοσιονομικές πολιτικές που τηρούν τους κοινούς δημοσιονομικούς κανόνες είναι καθοριστικής σημασίας δεδομένου ότι στηρίζουν τη βιωσιμότητα του χρέους και επιτρέπουν στους δημοσιονομικούς σταθεροποιητές να λειτουργούν και να αμβλύνουν τους κραδασμούς στις επιμέρους χώρες. Επιπλέον, έχει επίσης μεγάλη σημασία να επιτευχθεί κατάλληλος δημοσιονομικός προσανατολισμός στο επίπεδο της ζώνης του ευρώ συνολικά, που θα αντικατοπτρίζει μια ισορροπία μεταξύ μακροπρόθεσμης δημοσιονομικής βιωσιμότητας και βραχυπρόθεσμης μακροοικονομικής σταθεροποίησης, καθώς και να αποφευχθούν οι φιλοκυκλικές δημοσιονομικές πολιτικές. Η δημοσιονομική προσπάθεια που απαιτείται διαφέρει ανάλογα με τις αντίστοιχες θέσεις των κρατών μελών σε σχέση με τις απαιτήσεις του συμφώνου σταθερότητας και ανάπτυξης (ΣΣΑ), ενώ τα κράτη μέλη θα πρέπει επίσης να εξετάσουν τις ανάγκες σταθεροποίησης και να λάβουν υπόψη τις ενδεχόμενες επιπτώσεις σε ολόκληρη τη ζώνη του ευρώ. Αυτό προϋποθέτει ενίσχυση του συντονισμού των δημοσιονομικών πολιτικών εντός της ζώνης του ευρώ, με πλήρη τήρηση του ΣΣΑ. Στο πλαίσιο αυτό, ο γενικά ουδέτερος συνολικός δημοσιονομικός προσανατολισμός στη ζώνη του ευρώ που αναμένεται για το 2016 κρίνεται ενδεδειγμένος λαμβανομένων υπόψη των συνολικών μακροοικονομικών συνθηκών και των κινδύνων υποχώρησης της ανάπτυξης. Όσον αφορά το 2017, αν ληφθεί ως βάση η πρόβλεψη μιας σταδιακής κάλυψης του κενού παραγωγής, οι δημοσιονομικές πολιτικές θα πρέπει να αποφύγουν τη φιλοκυκλικότητα και να μειώσουν το δημόσιο χρέος ώστε να αποκατασταθούν τα δημοσιονομικά αποθέματα. Αυτό πρέπει να αντικατοπτρίζεται στην προετοιμασία των επικαιροποιημένων προγραμμάτων σταθερότητας την άνοιξη του 2016, λαμβανομένων υπόψη των τελευταίων οικονομικών και δημοσιονομικών εξελίξεων. Η σύνθεση των δημοσιονομικών στρατηγικών δεν είναι ακόμα αρκετά φιλοαναπτυξιακή. Όπως τονίστηκε στη σύσταση του Συμβουλίου προς τα κράτη μέλη της ζώνης του ευρώ (3) που εξεδόθη στις 14 Ιουλίου 2015, τα κράτη μέλη της ζώνης του ευρώ πρέπει να πραγματοποιούν θεματικές συζητήσεις σχετικά με τις βελτιώσεις της ποιότητας και της βιωσιμότητας των δημόσιων οικονομικών.
            
         
               (5)
            
            
               Η τραπεζική ένωση πρέπει να υλοποιηθεί πλήρως. Πρώτον, η οδηγία 2014/59/ΕΕ του Ευρωπαϊκού Κοινοβουλίου και του Συμβουλίου (4) («οδηγία για την ανάκαμψη και την εξυγίανση πιστωτικών ιδρυμάτων») πρέπει να μεταφερθεί πλήρως στα εθνικά δίκαια όλων των κρατών μελών χωρίς άλλη καθυστέρηση. Δεύτερον, κατά τη διάρκεια της μεταβατικής περιόδου θα αναπτυχθεί μια δημοσιονομικά ουδέτερη κοινή στήριξη του Ενιαίου Ταμείου Εξυγίανσης (SRF) όπως ορίζεται στον κανονισμό (ΕΕ) αριθ. 806/2014 του Ευρωπαϊκού Κοινοβουλίου και του Συμβουλίου (5), και θα είναι σε πλήρη λειτουργία το αργότερο μέχρι το τέλος της μεταβατικής περιόδου όταν οι πόροι του Ταμείου θα έχουν αμοιβαιοποιηθεί πλήρως. Η πρόοδος θα εξεταστεί το συντομότερο δυνατό μετά την έναρξη ισχύος του Ενιαίου Ταμείου Εξυγίανσης. Το κοινό σύστημα στήριξης θα είναι δημοσιονομικά ουδέτερο μεσοπρόθεσμα και θα εξασφαλίζει ισότιμη μεταχείριση σε όλα τα συμμετέχοντα κράτη μέλη, ενώ δεν θα έχει κανένα κόστος για τα κράτη μέλη που δεν συμμετέχουν στην Τραπεζική Ένωση. Μετά την έναρξη ισχύος του SRF, και όταν τα συμμετέχοντα κράτη μέλη θα έχουν κυρώσει τη Διακυβερνητική συμφωνία και θα έχουν μεταφέρει πλήρως την οδηγία περί ανάκαμψης και εξυγίανσης τραπεζών, τα κράτη μέλη θα λάβουν υπόψη τη σύσταση των ρυθμίσεων ενδιάμεσης χρηματοδότησης και θα εξετάσουν την πορεία και το χρονοδιάγραμμα που πρέπει να ακολουθηθούν όσον αφορά τις εργασίες για την κοινή στήριξη, ώστε να εξασφαλιστεί ότι θα είναι σε πλήρη λειτουργία το αργότερο μέχρι το τέλος της μεταβατικής περιόδου. Επίσης, τα κράτη μέλη θα εξετάσουν περαιτέρω το 2016 τα μέτρα που απαιτούνται για την περαιτέρω εμβάθυνση της Τραπεζικής Ένωσης. Τέλος, στο πλαίσιο της περαιτέρω ανάπτυξης της Τραπεζικής Ένωσης, η Επιτροπή εξέδωσε την ανακοίνωσή της στις 24 Νοεμβρίου 2015 με τίτλο «Προς την ολοκλήρωση της Τραπεζικής Ένωσης».
            
         
               (6)
            
            
               Οι συνθήκες στις χρηματοπιστωτικές αγορές παραμένουν συνολικά ευνοϊκές στη ζώνη του ευρώ, λόγω της διευκολυντικής κατεύθυνσης της νομισματικής πολιτικής. Ωστόσο, τα βασικά οικονομικά μεγέθη που παραμένουν ισχνά και το υψηλό επίπεδο μόχλευσης στον ιδιωτικό τομέα εξακολουθούν να επηρεάζουν δυσμενώς τη ζήτηση για τραπεζικό δανεισμό, και κατά συνέπεια την οικονομική ανάπτυξη. Οι ισολογισμοί των τραπεζών εξακολουθούν να τελούν υπό την πίεση των υψηλών επιπέδων μη εξυπηρετούμενων δανείων, με αρνητικές επιπτώσεις στη δανειοδοτική δραστηριότητα. Οι αποκλίσεις και μερικές φορές οι ανεπάρκειες στα καθεστώτα αφερεγγυότητας στην Ένωση συμβάλλουν στην καθυστέρηση της μείωσης του χρέους του ιδιωτικού τομέα και αποτελούν τροχοπέδη για τις επενδύσεις.
            
         
               (7)
            
            
               Παρά τα πρόσφατα επιτεύγματα όσον αφορά την ενίσχυση της δομής της ΟΝΕ, πρέπει να συνεχιστούν οι προσπάθειες για την ολοκλήρωσή της. Η έκθεση των Πέντε Προέδρων της 22ας Ιουνίου 2015 με τίτλο «Η ολοκλήρωση της οικονομικής και νομισματικής ένωσης», που συνέταξε ο πρόεδρος της Ευρωπαϊκής Επιτροπής, σε στενή συνεργασία με τους Προέδρους του Ευρωπαϊκού Συμβουλίου, της Ευρωπαϊκής Κεντρικής Τράπεζας, της Ευρωομάδας και του Ευρωπαϊκού Κοινοβουλίου, χαράσσει την πορεία για την ολοκλήρωση της ΟΝΕ μέχρι το 2025. Στις 21 Οκτωβρίου 2015, η Ευρωπαϊκή Επιτροπή εξέδωσε από κοινού με το Ευρωπαϊκό Κοινοβούλιο, το Συμβούλιο και την Ευρωπαϊκή Κεντρική Τράπεζα μια «ανακοίνωση της Επιτροπής στο Ευρωπαϊκό Κοινοβούλιο, το Συμβούλιο και την Ευρωπαϊκή Κεντρική Τράπεζα σχετικά με τα βήματα για την Ολοκλήρωση της οικονομικής και νομισματικής ένωσης», που περιλαμβάνει μια πρώτη δέσμη προτάσεων ως συνέχεια της έκθεσης των πέντε Προέδρων. Τα κράτη μέλη της ζώνης του ευρώ πρέπει να υιοθετήσουν συλλογικά και να εφαρμόσουν έγκαιρα με ανοικτό και διαφανή τρόπο τις βραχυπρόθεσμες και μεσοπρόθεσμες πρωτοβουλίες με στόχο την ολοκλήρωση της ONE. Για να προωθηθεί η σύγκλιση σε όλη τη ζώνη του ευρώ, οι προτάσεις περιλαμβάνουν μέτρα για την ενίσχυση της διάστασης της ζώνης του ευρώ στο πλαίσιο του Ευρωπαϊκού Εξαμήνου, προβλέποντας μεταξύ άλλων να δημοσιεύονται νωρίτερα οι συστάσεις για τη ζώνη του ευρώ, ώστε να εντοπίζονται στα αρχικά στάδια της διαδικασίας οι κοινές προκλήσεις και να λαμβάνονται υπόψη κατά τη διατύπωση των ειδικών ανά χώρα συστάσεων για τα κράτη μέλη της ζώνης του ευρώ οι οποίες θα εγκρίνονται αργότερα στο Ευρωπαϊκό Εξάμηνο. Τα κράτη μέλη της ζώνης του ευρώ θα πρέπει επίσης να συνεργαστούν, με ανοικτό και διαφανή τρόπο, για πιο μακροπρόθεσμες πρωτοβουλίες με στόχο την ολοκλήρωση της ONE,
            
         ΣΥΝΙΣΤΑ στα κράτη μέλη της ζώνης του ευρώ να αναλάβουν δράση, μεμονωμένα και συλλογικά, στο πλαίσιο της Ευρωομάδας το διάστημα 2016-2017 ώστε:
   
               1.
            
            
               Να εφαρμόσουν πολιτικές που στηρίζουν την ανάκαμψη, προωθούν τη σύγκλιση, διευκολύνουν τη διόρθωση των μακροοικονομικών ανισορροπιών και βελτιώνουν την ικανότητα προσαρμογής. Για τον σκοπό αυτό, οι χώρες με υψηλό ιδιωτικό και εξωτερικό χρέος πρέπει να εφαρμόσουν μεταρρυθμίσεις που ενισχύουν την παραγωγικότητα, προωθούν τη δημιουργία απασχόλησης, αυξάνουν την ανταγωνιστικότητα και βελτιώνουν το επιχειρηματικό περιβάλλον. Τα κράτη μέλη με υψηλά πλεονάσματα στο ισοζύγιο τρεχουσών συναλλαγών πρέπει να εφαρμόσουν κατά προτεραιότητα μέτρα, που να περιλαμβάνουν και διαρθρωτικές μεταρρυθμίσεις, τα οποία βοηθούν την ενίσχυση της εγχώριας ζήτησης και του αναπτυξιακού τους δυναμικού.
            
         
               2.
            
            
               Να εφαρμόσουν μεταρρυθμίσεις οι οποίες θα συνδυάζουν i) ευέλικτες και αξιόπιστες συμβάσεις εργασίας που προωθούν τις ομαλές μετακινήσεις στην αγορά εργασίας και εμποδίζουν τη δημιουργία αγοράς εργασίας δύο ταχυτήτων· ii) ολοκληρωμένες στρατηγικές διά βίου μάθησης· iii) αποτελεσματικές πολιτικές για την επανένταξη των ανέργων στην αγορά εργασίας· iv) κατάλληλα και βιώσιμα συστήματα κοινωνικής ασφάλισης που συμβάλλουν αποτελεσματικά και αποδοτικά καθ’ όλη τη διάρκεια του κύκλου ζωής στην κοινωνική ένταξη και στην ενσωμάτωση στην αγορά εργασίας· και v) ανοικτές και ανταγωνιστικές αγορές προϊόντων και υπηρεσιών. Να μειώσουν τη φορολογική επιβάρυνση της εργασίας, ειδικότερα όσον αφορά τα χαμηλά εισοδήματα, με ουδέτερο για τον προϋπολογισμό τρόπο, ώστε να τονωθεί η απασχόληση.
            
         
               3.
            
            
               Να επιδιώξουν την εφαρμογή δημοσιονομικών πολιτικών με πλήρη σεβασμό του ΣΣΑ. Για το 2016, θα ήταν ενδεδειγμένος ο στόχος ενός γενικά ουδέτερου συνολικού δημοσιονομικού προσανατολισμού στη ζώνη του ευρώ προκειμένου να αντανακλάται μια ισορροπία μεταξύ μακροπρόθεσμης δημοσιονομικής βιωσιμότητας και βραχυπρόθεσμης μακροοικονομικής σταθεροποίησης. Για το 2017, να μειώσουν το δημόσιο χρέος ώστε να αποκατασταθούν τα δημοσιονομικά αποθέματα και να αποφευχθεί η φιλοκυκλικότητα. Να διαφοροποιείται η δημοσιονομική προσπάθεια από το καθένα από τα κράτη μέλη, ανάλογα με την αντίστοιχη θέση τους όσον αφορά τις απαιτήσεις του ΣΣΑ, εξετάζοντας παράλληλα τις ανάγκες τους σε επίπεδο σταθεροποίησης καθώς και λαμβάνοντας υπόψη ενδεχόμενα δευτερογενή αποτελέσματα στις χώρες της ζώνης του ευρώ. Για τον σκοπό αυτό, να αναθεωρηθεί ο δημοσιονομικός προσανατολισμός της ζώνης του ευρώ στο πλαίσιο των προγραμμάτων σταθερότητας και των σχεδίων δημοσιονομικών προγραμμάτων.
            
         
               4.
            
            
               Να διευκολύνουν τη σταδιακή μείωση των μη εξυπηρετούμενων δανείων των τραπεζών και να βελτιώσουν τις διαδικασίες αφερεγγυότητας επιχειρήσεων και νοικοκυριών. Στα κράτη μέλη με υψηλό ιδιωτικό χρέος, πρέπει να προωθηθεί μια ομαλή απομόχλευση, μεταξύ άλλων με τη διευκόλυνση της διευθέτησης του μη βιώσιμου ιδιωτικού χρέους.
            
         
               5.
            
            
               Να εργαστούν με ανοικτό και διαφανή τρόπο για την ολοκλήρωση της ΟΝΕ, με πλήρη σεβασμό της εσωτερικής αγοράς, διερευνώντας περαιτέρω τις νομικές, οικονομικές και πολιτικές πτυχές των πιο μακροπρόθεσμων μέτρων που περιέχονται στην Έκθεση των Πέντε Προέδρων.
            
         
      Βρυξέλλες, 8 Μαρτίου 2016.
      
         
            Για το Συμβούλιο
         
         
            Ο Πρόεδρος
         
         J.R.V.A. DIJSSELBLOEM
      
   
   
      (1)  ΕΕ L 209 της 2.8.1997, σ. 1.
   
      (2)  ΕΕ L 306 της 23.11.2011, σ. 25.
   
      (3)  Σύσταση του Συμβουλίου, της 14ης Ιουλίου 2015, σχετικά με την εφαρμογή των γενικών προσανατολισμών των οικονομικών πολιτικών των κρατών μελών που έχουν ως νόμισμα το ευρώ (ΕΕ C 272 της 18.8.2015, σ. 98).
   
      (4)  Οδηγία 2014/59/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τη θέσπιση πλαισίου για την ανάκαμψη και την εξυγίανση πιστωτικών ιδρυμάτων και επιχειρήσεων επενδύσεων και για την τροποποίηση της οδηγίας 82/891/ΕΟΚ του Συμβουλίου, και των οδηγιών 2001/24/ΕΚ, 2002/47/ΕΚ, 2004/25/ΕΚ, 2005/56/ΕΚ, 2007/36/ΕΚ, 2011/35/ΕΕ, 2012/30/ΕΕ και 2013/36/ΕΕ, καθώς και των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 1093/2010 και (ΕΕ) αριθ. 648/2012 (ΕΕ L 173 της 12.6.2014, σ. 190).
   
      (5)  Κανονισμός (ΕΕ) αριθ. 806/2014 του Ευρωπαϊκού Κοινοβουλίου και του Συμβουλίου, της 15ης Ιουλίου 2014, περί θεσπίσεως ενιαίων κανόνων και διαδικασίας για την εξυγίανση πιστωτικών ιδρυμάτων και ορισμένων επιχειρήσεων επενδύσεων στο πλαίσιο ενός Ενιαίου Μηχανισμού Εξυγίανσης και ενός Ενιαίου Ταμείου Εξυγίανσης και τροποποιήσεως του κανονισμού (ΕΕ) αριθ. 1093/2010 (ΕΕ L 225 της 30.7.2014, σ. 1).